Document ID: /roh_data/filtered/fineweb-2-filterrobots_roh.jsonl.gz/23147

Serrar las scolas en Svizra daventa puspè in tema, sch’il dumber da las novas infecziuns da corona avess da crescher las proximas emnas. Quai ha ditg il president da la Conferenza dals directurs chantunals da sanadad, Lukas Engelberger, en la «Tagesschau».
Fin ussa hajan ins empruvà da schanegiar – tant sco pussaivel – las scolas e la vita professiunala. Il spazi d’agir saja uss dentant duvrà si, ha Engelberger ditg.
Cunquai ch'igl è vegnì fatg damain tests tranter Nadal e Bumaun, na din las cifras avant maun actualas anc betg or bler. I vegn perquai spetgà cun tensiun sin il svilup dal proxim temp.
Ils 30 da december aveva il Cussegl federal anc desistì da prender ulteriuras mesiras. El vegn probablamain puspè ad infurmar davart la situaziun e las mesiras la mesemna.